મોડી રાતે ગેમલો તો સાથીઓ સાથે ધાડ પાડવા આવી પહોંચ્યો. નાનાભાઈએ ખોંખારીને પૂછ્યું : ‘એલા કોણ છે ?’ ‘હું ગેમલો. તમે કોણ ?’ બહારવટિયાઓએ પૂછ્યું. ‘હું નાનાભાઈ, તમે આંબલા ગામ ભાંગવા આવ્યા છો, અમે તમને અટકાવવા ઊભા છીએ.’ ‘પણ હું તમને ક્યાં રંજાડું છું નાનાભાઈ, તમારી સંસ્થાઓનેય ક્યાં નુકસાન કરું છું. કહું છું તમે વચ્ચેથી હટી જાવ.’ આ સાંભળી નાનાભાઈ બોલ્યા : ‘મારી શાળા આંબલામાં છે એટલે મારી સંસ્થા અને ગામ બંને એક જ ગણાય. તમને અમે ગામમાં નહિ જવા દઈએ. છતાં ગામ ભાંગવાની તમારી જો જીદ જ હોય તો પહેલાં અમને ત્રણને ખતમ કરો, પછી જ તમે ગામમાં જઈ શકશો.’ અને ગેમલાએ આ શિક્ષકોની અડગતા જોઈ નમતું જોખીને કમને ગામ ભાંગવાનું માંડી વાળ્યું ને નાનાભાઈને ત્યાં જમીને પાછો વળી ગયો.